Sigismund Schlomo Freud (Příbor, Freiberg en alemán, 6 de mayo de 1856 - Londres, 23 de setiembre de 1939), más conoixito como Sigmund Freud, estió un medico y psicologo austriaco y o prencipal impulsor d'o psicoanalís. Ye prou conoixito por as suyas teorías sobre o inconscient y os suyos mecanismos de represión, y tamién en haber establito os metodos clinicos psicoanaliticos t'o tratamiento d'as psicopatolochías a traviés d'o dialogo entre o pacient u malauto y o psicoanalista. Freud consideraba a o sexo como uno d'os elementos motors d'a vida humana y desembolicó tecnicas terapeuticas (como o emplego de l'asociación libre), descubrindo o fenomeno d'a transferencia en a relación terapeutica establindo-ne o suyo papel central en o proceso analitico; interpretando tamién os suenios como una fuent de conoixencia d'os deseyos inconscients.